     ช่วงบ่ายๆเหมาะแก่การ Afternoon Tea เป็นอย่างยิ่ง อุ๋มก็เดินๆเลือกร้านที่จะนั่งพักขา นั่งพักอย่างเดียวก็กะไร จิบชายามบ่ายเก๋ๆสิคะคุณขา ดูเลิศที่สุด เดินอยู่ก็มาสะดุดที่หน้าร้านนี้ ลังเลระหว่างร้านข้างๆและร้านนี้ค่ะ แต่ก็เอาน่ะ ร้านนี้ดูสะอาดตา ชื่อเสียงโด่งดัง ลองก่อน ส่วนร้านข้างๆค่อยเจอกันโอกาศหน้านะคะ มาแน่นอน 

สถานที่ตั้ง:
     ร้าน Harrods Cafe สาขา Emquartier อยู่ชั้น G เอกลักษณ์ที่โด่ดเด่นคือหมียักษ์ตั้งเด่นสง่าอยู่หน้าร้าน เรียกเสียงแฟลชได้เป็นอย่างดี น้องๆหนูๆหลายๆท่านต่างพากันถ่ายรูปกันเป็นแถว 

เมนูวันนี้: 
     - ชาดอกกุหลาบ (Elegant Rose-petal Taste and Aroma) ราคา 125 บาท เป็นชาชนิดหอมกลิ่นดอกไม้อ่อนๆ ไม่ต้องใช้ที่กรองชา เพราะมีผ้าขาวบางห่อหุ้มดอกกุหลาบอยู่แล้วค่ะ (อุ๋มถ่ายรูปชาด้านในกาให้ดูแล้วนะคะ) พอมาเสิร์ฟต้องรอพักนึงค่ะ ใช้ระยะพักนึงเพื่อให้ชาออกกลิ่นและรสชาติค่ะ ทิ้งไว้ 5 นาทีเพียงพอค่ะ ค่อยๆรินออกสู่แก้วชา สูดดมกลิ่นก่อนจิบ และจิบทีละนิดค่ะ ทานคู่กับสโคนชนิดต่างๆที่ต้องการค่ะ
     - สโคน (Bangkok Tea Blends Scone) ราคา 60 บาท สโคนร้านนี้มี 2 ชนิดค่ะ อีกแบบนึงเป็น butter scone แต่อุ๋มเลือกแบบนี้มาลอง ลองหั่นแล้ว เนื้อสโคนดีมากค่ะ ไม่ร่วงเป็นเศษๆ แต่แทบจะละลานในปากเลยเชียว นุ่ม หวานน้อยหรือแทบไม่มีความหวานเลย พอทานคู่กับชากุหลาบ ทั้งกลิ่นชาและสโคนเข้ากันอย่างมากๆ แนะนำต้องลองค่ะ 

     ถ้าจะลองชารสชาติอื่น กลิ่นอื่น ก็ได้นะคะ อุ๋มเลือกชากุหลาบเพื่อมาทานคู่สโคนตัวนี้ เพราะสโคนตัวนี้ไม่มีักลิ่นเนยมาก และไม่ค่อยออกหวาน น่าจะเหมาะกับชากลิ่นอโรม่าต่างๆค่ะ 